**Informācija par vasaras kviešu līnijas ‘Stendes L-445 (K-34891) audzēšanu, pavairošanu un izmantošanas veidiem, periodā, kad šķirne audzēta.**

Vasaras kviešu līnija ‘Stendes L-445 (K-34891) izveidota Stendes selekcijas stacijā laikā no 1936.-1940. gadam. Latvijas gēnu bankā tā tika ievietota 2004. gadā, saņemot paraugu no Vissavienības Augkopības institūta (VIR) Sanktpēterburgā. Stendē 2007. gadā tika noteikti šķirnei raksturīgākie deskriptori.

Sēklu paraugs (50g) Stendē atkārtoti tika saņemts 2018. gadā, un iesēts tālākai pavairošanai. Vasaras kviešu līnijas Stendes L-445 (K-34891) sēklu ievāca un pavairoja Stendē 2019., 2020., 2021. un 2022. gadā. Laikā no 2020. līdz 2022. gadam AREI Stendes pētniecības centra bioloģiskajā laukā izvērtēja vasaras kviešu līnijas Stendes L-445 (K-34891) morfoloģiskās un saimnieciski lietderīgās īpašības. Iepriekšminētā vasaras kviešu līnija izvērtēta 2021. un 2022. gadā arī bioloģiskajā zemnieku saimniecībā ‘Brīvzemnieki’ Talsu novadā.

Izvērtējot vasaras kviešu līnijas Stendes L-445 (K-34891) graudu ražu un kvalitāti bioloģiskajā audzēšanas sistēmā, konstatēts, ka līnija ir piemērota audzēšanai bioloģiskajā sistēmā un ir izmantojama pārtikas graudu ieguvei. Vidēji trīs pārbaudes gados Stendē graudu raža iegūta 2.80 t ha-1, bet zemnieku saimniecībā ‘Brīvzemnieki’ 2022. gadā iegūta augstākā graudu raža, salīdzinot ar pārējām vasaras kviešu šķirnēm, 2.96 t ha-1. Graudi bija vidēji rupji, 1000 graudu masa variēja no 28.8 līdz 32.3 g. Līnija raksturojas ar augstu graudu kvalitāti; proteīna un lipekļa saturs 2022. gadā bija 16.31%; 25.67%), krišanas skaitlis, atkarībā no meteoroloģiskajiem apstākļiem, variēja robežās no 370 līdz 395 s. Tā ir vidēji agrīna, stiebru garums 105 līdz 107 cm, vidēji veldres noturīga, labi cero, un laba konkurētspēja ar nezālēm.

Vasaras kviešus Stendes L-445 (K-34891) 2023. gadā pavairos tālāk Agroresursu un ekonomikas institūtā Stendes pētniecības centrā bioloģiskajā laukā, ievērojot ‘Labības sēklaudzēšanas un sēklu tirdzniecības noteikumus’ (MK noteikumi Nr.120), lai turpmākajos gados varētu piedāvāt kvalitatīvu sēklu bioloģiskajiem lauksaimniekiem.

Sagatavoja: AREI LSAN pētniece Vija Strazdiņa